એણે વેવાઇ સામે જોયું. 'વડીલ, આ જાડેજાસાહેબ મારા મહેમાન છે એનું હું પરાણે એમને લાવ્યો છું. આઠ વર્ષ અગાઉ એ લંડન ગયેલા, એ પછી એ ત્યાં ગયા જ નથી એ સચ્ચાઇ દીકરીબાને સમજાવો. આપણી નજર કાચી પડે એમાં મહેમાનની આબરૂના કાંકરા ના કરાય. જવાબદાર જમાઇ તરીકે હું ખાતરી આપું છું કે આ જાડેજાસાહેબ એ દિવસે તો અમદાવાદમાં જ હતા. જ્યારે હું આવું કહું એ પછી આ પ્રકરણ લંબાવવાનો કોઇ અર્થ નથી. મિત્ર છે એટલે આ સાહેબ ખોટું નહીં લગાડે, પણ પૂરી ખાતરી વગર કોઇનાયે ઉપર આવો આરોપ ના મુકાય.'